|  |
| --- |
| Institutt for biomedisin |
| Institutt for klinisk odontologi |
| Institutt for global helse og samfunnsmedisin |
| Klinisk institutt 1 |
| Klinisk institutt 2Studentorganisasjonene ved MED |

|  |  |
| --- | --- |
| Referanse | Dato |
| 2022/15473-MADA | 05.12.2022 |
|  |  |
|  |

**Utlysing av fakultetets priser 2022: forsknings-, innovasjons- og utdanningsprisene**

Det medisinske fakultet vil på Fakultetets dag i 2023 dele ut priser for årets publikasjon, årets ph.d.-arbeid, årets forskningsmiljø og pris for fremragende forskningsformidling samt fremragende tiltak innen utdanning. Nytt av året er også en egen pris for innovasjon.

**Utdanningsprisene**

Fakultetet lyser ut inntil tre priser for fremragende tiltak innen utdanning. Det deles normalt ut en hovedpris pålydende kr. 150 000,- og inntil to priser pålydende kr. 50 000,- hver.

Prismidlene skal benyttes til ett eller flere av følgende tiltak:

* Videreutvikling av undervisningskvalitet og læringsmiljø
* Egenutvikling og utvikling av god undervisning i eget fagmiljø
* Videreutvikling av internasjonalt utvekslingsarbeid (inkludert besøk til utenlandske fagmiljø)

*Nominasjoner*

Vi ber om at nominasjoner til utdanningsprisene kommer fra et miljø, ikke fra enkeltpersoner. Institutter, programutvalg, faggruppe, semesterstyre, forskergruppe, nettverk og studentorganisasjon/kull er eksempler på miljø som kan nominere.

Det er mulig å nominere både miljøer og enkeltpersoner som priskandidater. Et miljø kan også nominere seg selv. Nominasjonene skal inneholde beskrivelse av det aktuelle tiltaket, vise til hvilke resultater som er oppnådd og omtale overføringsverdi og videre planer for tiltaket.

Følgende tema kan være grunnlag for nominasjon:

* Kvalitetshevende tiltak i utdanningene, inkludert praksis
* Fremragende undervisning
* Digitalisering av utdanningene
* Internasjonalisering
* Utprøving av nye undervisnings- og vurderingsformer
* Studentaktiv læring
* Innovasjon i utdanningene

**Forskningsprisene**

Instituttene bes fremme **utfyllende og grunngitte** forslag i de aktuelle kategoriene. Det er mulig å fremme én kandidat i hver kategori, bortsett fra årets ph.d.-arbeid, der hvert institutt har anledning til å sende to nominasjoner. Komiteen vil legge vekt på grundige og utfyllende begrunnelser. Merk at en prismottaker ikke kan renomineres før det har gått fem år (dette gjelder ikke publikasjonsprisen), se vedlagte liste over tidligere tildelinger.

*Begrunnelse Årets publikasjon*

Instituttene bes om å gi en begrunnelse som inneholder argumentasjon for kvalitet, originalitet og nyskapning. Der det er relevant bør instituttet også redegjøre for konsekvenser for videre kunnskapsinnhenting, klinisk anvendelse eller innovasjon. Nominasjon til årets publikasjon bør avspeile instituttets egen forskning og originalartikkelen som nomineres skal sendes fakultetet som eget vedlegg (pdf-fil av trykket artikkel). Det kan kun nomineres én publikasjon fra hvert institutt. Prisen er på kr 100.000 som kan benyttes som driftsmidler.

*Begrunnelse Årets ph.d.-arbeid*

Instituttene bes om å gi en kort begrunnelse som inneholder argumentasjon for kvalitet, originalitet og nyskaping. Der det er relevant bør instituttet også redegjøre for mulige konsekvenser for videre kunnskapsinnhenting, klinisk anvendelse eller innovasjon. I tillegg skal kandidatens eget bidrag og selvstendighet beskrives. Bedømmelseskomiteens innstilling må legges ved og komiteen vil ta hensyn til denne i sin vurdering. Den nominerte avhandlingen legges ved i pdf-format. Prisen er på kr 75.000 som kan benyttes som driftsmidler.

*Begrunnelse Årets forskningsmiljø*

Instituttene bes om å gi en begrunnelse som inneholder argumentasjon med utgangspunkt i forskningsproduksjon, vitenskapelig kvalitet eller evne til nyskaping. Også arbeidsmiljø, rekruttering, kjønnsbalanse og evne til å utvikle yngre forskere vil bli vektlagt og må presenteres i begrunnelsen. Miljøet som nomineres bør ha tett samarbeid og ikke ha karakter av å være et løst knyttet nettverk. I tillegg bør bidrag til nasjonalt og internasjonalt forskningssamarbeid, nettverksbygging og bidrag til utdanning av studenter og ph.d.-kandidater kommenteres. Prisen er på kr 150 000 som kan benyttes som driftsmidler.

*Begrunnelse Formidlingsprisen*

Instituttene bes om å gi en kort begrunnelse som inneholder argumentasjon for hvordan en forsker eller en forskningsgruppe har evnet å formidle nyere forskning på en fremragende måte til et bredt publikum. Forskningsformidlingen skal være av høy kvalitet med hensyn til faglig innhold, utforming og utførelse. Den bør engasjere, vekke nysgjerrighet, gi inspirasjon og ny kunnskap. Formidlingen skal svare på samfunnets behov for informasjon og kunnskap om forskning og høyere utdanning. Prisen er på kr 75.000 som kan benyttes som driftsmidler.

**Innovasjonsprisen**

Det medisinske fakultet deler for første gang ut en innovasjonspris.

OECD definerer innovasjon som *implementering av et nytt eller vesentlig forbedret produkt (vare eller tjeneste), eller prosess, en ny markedsføringsmetode eller en ny organisasjonsmetode i forretningspraksis, arbeidsplassorganisasjon eller eksterne relasjoner* [oversatt fra engelsk kilde[[1]](#footnote-1)].

Innovasjonsprisen ved Det medisinske fakultet tildeles en person, en gruppe eller et innovasjonsmiljø som oppfyller ett eller begge av følgende kriterier:

1. Har arbeidet proaktivt, kreativt og forskningsbasert for å produsere helsefremmende løsninger for å løse aktuelle samfunnsutfordringer.
Dette inkluderer, men er ikke begrenset til, produkter, tjenester, utdanningsverktøy osv.
2. Har arbeidet for å fremme innovasjonskultur og talentutvikling innenfor innovasjonsfeltet ved MED.

Prisen er på kr 150 000 som kan benyttes som driftsmidler.

**Frist**

Frist for innsending av grunngitte forslag settes til **15. februar 2023.**

Forslagene til utdanningspriser blir behandlet av studieledelsen. Forslagene til forskningspriser blir behandlet av en komité bestående av forskningslederne og prodekan. Forslagene til innovasjonsprisen blir behandlet av en komité bestående av innovasjonslederne og visedekan. Prisene vil bli vedtatt innen mars 2023 og deles ut på Fakultetets dag 19. april 2023.

Vi ber instituttene om å legge inn nominasjonene som N-notater i ePhorte på sak 2022/15473. Studentorganisasjoner kan sende nominasjoner til martha.dahle@uib.no.

Vi ber om at hvert av instituttene lager ett oversendelsesnotat med forslagene i de ulike kategoriene som separate vedlegg.

Vennlig hilsen

Per Bakke

dekan Heidi Annette Espedal

 fakultetsdirektør

|  |
| --- |
| Vedlegg |
| 1 | Tidligere vinnere, utdanningsprisene |
| 2 | Tidligere vinnere, forskningsprisene |

1. [OECD Glossary of Statistical Terms - Innovation Definition](https://stats.oecd.org/glossary/detail.asp?ID=6865) [↑](#footnote-ref-1)